**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΕΠΙΤΡΟΠΗ ΤΟΥ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Νοεμβρίου 2022, ημέρα Παρασκευή και ώρα 10:00΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης: Παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του Κ.τ.Β.).

Στη συνεδρίαση παρέστησαν, η Αντιπρόεδρος του Ελεγκτικού Συνεδρίου, κυρία Σωτηρία Ντούνη, ο κ. Ιωάννης Παπαδάκης, εκπρόσωπος του Ελεγκτικού Συνεδρίου και η κυρία Μαρία Μιχαηλίδου, εκπρόσωπος του Ελεγκτικού Συνεδρίου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Βλάχος Γεώργιος, Καββαδάς Αθανάσιος, Καραγκούνης Κωνσταντίνος, Καράογλου Θεόδωρος, Κοντογεώργος Κωνσταντίνος, Λεονταρίδης Θεόφιλος, Μπουκώρος ΧρήστοςΣπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Κόκκαλης Βασίλειος, Παπανάτσιου Αικατερίνη, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Μπακαδήμα Φωτεινή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση με θέμα ημερήσιας διάταξης την παρουσίαση από το Ελεγκτικό Συνέδριο της έκθεσης που υποβάλλεται στη Βουλή κατά το άρθρο 98 παράγραφος 1 περίπτωση ε΄ του Συντάγματος (άρθρο 31Α παρ. 1 εδάφιο δ΄ του ΚτΒ), εν προκειμένω της έκθεσης οικονομικού έτους 2020. Πριν ξεκινήσουμε τις εργασίες της Επιτροπής, θα ήθελα να ευχαριστήσω τους συναδέλφους για την εμπιστοσύνη στο πρόσωπό μου, διότι για ακόμη μια περίοδο με εξέλεξαν στο αξίωμα του Προέδρου της Επιτροπής.

Όπως γνωρίζετε, το Ελεγκτικό Συνέδριο, σύμφωνα με τα οριζόμενα στο Σύνταγμα και τον Κ.Τ.Β., παρουσιάζει σε συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους τα πορίσματα των ελέγχων του και παρέχει διευκρινίσεις επί της σχετικής έκθεσης που υποβάλλεται στη Βουλή. Η Επιτροπή, αφού λάβει γνώση της έκθεσης του Ελεγκτικού Συνεδρίου, εξετάζει τον απολογισμό και τον γενικό ισολογισμό του κράτους.

Ως εκ τούτου, θα ακολουθήσει δεύτερη συνεδρίαση για τη συζήτηση των σχεδίων νόμων του Υπουργείου Οικονομικών, α) για την Κύρωση του Απολογισμού του Κράτους, οικονομικού έτους 2020 και β) για την Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 01.01.2020 έως 31.12.2020.

Στο σημείο αυτό, θα ήθελα να καλωσορίσω την Αντιπρόεδρο του Ελεγκτικού Συνεδρίου, κυρία Σωτηρία Ντούνη, καθώς επίσης και τους εκπροσώπους του Ελεγκτικού συνεδρίου στην Επιτροπή. Ως προς τη διαδικασία της σημερινής συνεδρίασης, προτείνω μετά την παρουσίαση της έκθεσης να δοθεί ο λόγος για πέντε λεπτά σε όσους βουλευτές εγγραφούν στον κατάλογο των ομιλητών.

Τον λόγο τώρα έχει η κυρία Σωτηρία Ντούνη.

**ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου):** Ευχαριστώ πολύ κύριε Πρόεδρε, καλημέρα σας.

Αξιότιμε κ. Πρόεδρε, αξιότιμα μέλη της Επιτροπής, πρωτίστως, θα ήθελα να σας μεταφέρω τους χαιρετισμούς του Προέδρου του Ελεγκτικού Συνεδρίου, του κ. Σάρμα, ο οποίος απουσιάζει εκτός Ελλάδος σε υπηρεσιακή αποστολή. Για το λόγο αυτό, ως αρχαιότερη Αντιπρόεδρος και αναπληρωτής του, βρίσκομαι ενώπιών σας για να σας παρουσιάσω τη διαδήλωση έτους 2020, καθήκον που με τιμά ιδιαίτερα.

Η διαδήλωση, δηλαδή η έκθεση του Ελεγκτικού Συνεδρίου επί του Απολογισμού και Ισολογισμού του Κράτους, όπως πολύ καλά γνωρίζετε, αποτελείται από δύο μέρη. Το πρώτο μέρος αφορά τον Απολογισμό του Κράτους της Κεντρικής Διοίκησης για το έτος 2020 και το δεύτερο μέρος, αφορά τον Ισολογισμό και τις λοιπές Χρηματοοικονομικές Καταστάσεις. Στο τέλος έκθεσης, ακολουθεί το συμπέρασμα και η γνώμη του Ελεγκτικού Συνεδρίου επί του Απολογισμού και των λοιπών Χρηματοοικονομικών Καταστάσεων.

Στόχος της έκθεσης είναι η διαπίστωση της ακρίβειας και κυρίως της αλήθειας και της ορθής απεικόνισης των περιεχομένων στον ελεγχόμενο απολογισμό και στις χρηματοοικονομικές καταστάσεις λογαριασμών, για την ικανοποίηση της διαφάνειας των δημοσίων οικονομικών, ως μερικότερη έκφραση του Κράτους Δικαίου.

Στην αρχή, θα ήθελα να αναφέρω κάποιες γενικές παρατηρήσεις και στη συνέχεια, θα ακολουθήσει η ανάλυση των επιμέρους τμημάτων της διαδήλωσης, με τις κυριότερες κατά τη γνώμη μου επισημάνσεις.

Λοιπόν, όσον αφορά τις γενικές παρατηρήσεις, ξεκινώ με την πρώτη. Τα ποσά των εσόδων και εξόδων που αναγράφονται στον Απολογισμό, συνέχονται με τα αντίστοιχα του Προϋπολογισμού του ίδιου έτους, αποκτούν όμως μεγαλύτερη σημασία αν συγκριθούν με τα αντίστοιχα των προηγούμενων ετών. Και μάλιστα, όχι μόνο ως απόλυτοι αριθμοί, αλλά και ως ποσοστά αυτών.

Κατ’ ακολουθία αυτών, τα συνολικά έξοδα του κράτους ανήλθαν στο ποσό των 64 δισεκατομμυρίων ευρώ, έναντι 51 δισεκατομμυρίων ευρώ του προϋπολογισμού και 55 δισεκατομμυρίων ευρώ του έτους 2019.

Η δεύτερη παρατήρηση που ακολουθεί, είναι ότι το έτος 2020 επικράτησαν ιδιαίτερες συνθήκες, λόγω εμφάνισης της πανδημίας covid19, με απαγορεύσεις κυκλοφορίας και μείωση των οικονομικών δραστηριοτήτων, όπως πολύ καλά γνωρίζετε, οι οποίες αποτυπώνονται πλήρως στους κρίσιμους λογαριασμούς. Συγκεκριμένα, έναντι του προϋπολογισμού σημειώθηκε ουσιώδης υστέρηση των εσόδων και σημαντική αύξηση των εξόδων, για την ενσωμάτωση των οποίων εκδόθηκαν 6 συμπληρωματικοί προϋπολογισμοί και είχαν ως συνέπεια, την αύξηση του δείκτη έξοδα προς Ακαθάριστο Εγχώριο Προϊόν, καθώς και του ελλείμματος του κρατικού προϋπολογισμού. Δηλαδή, είχαμε μια μεγάλη αύξηση του κρατικού προϋπολογισμού, παρόλο που στον προϋπολογισμό δεν φαινόταν ότι θα εξελιχθεί κατ’ αυτόν τον τρόπο η οικονομική κατάσταση.

Τέλος, πρέπει να επισημανθεί η πρόοδος που έχει συντελεστεί στην απεικόνιση των δημοσίων λογαριασμών με την μεταβολή του δημοσίου λογιστικού, ώστε να είναι ευχερέστερα κατανοητή από ένα ευρύτερο κοινό και να μπορούν να συγκριθούν με τα αντίστοιχα των κρατών μελών της Ευρωπαϊκής Ένωσης. Ήδη, έχει εκδοθεί το Π.Δ. 54/2018, με το οποίο καθορίστηκε το περιεχόμενο του νέου Λογιστικού Πλαισίου της Γενικής Κυβέρνησης, με βάση τα διεθνώς κρατούντα λογιστικά πρότυπα. Τούτο, στηρίζεται στη λογιστική απεικόνιση των λογαριασμών με τη δεδουλευμένη βάση και το οποίο έχει αρχίσει να εφαρμόζεται από την 1.1.2019 στην κεντρική διοίκηση. Ωστόσο, έχει δοθεί ένα μεγάλο χρονικό περιθώριο για την πλήρη εφαρμογή του, μέχρι την 1.1.2023, η οποία ενδέχεται να περιλάβει και τους λογαριασμούς της Γενικής Κυβέρνησης. Πλην όμως, η ημερομηνία αυτή παρατάθηκε με έναν πρόσφατο νόμο του 2022 και καινούργια καταληκτική ημερομηνία για την εφαρμογή της λογιστικής μεταρρύθμισης ορίστηκε η 1.1.2025.

Στο πλαίσιο αυτό, για την ορθή διάρθρωση και αναλυτική ταξινόμηση των εσόδων και εξόδων του κρατικού προϋπολογισμού, ώστε να εξασφαλίζεται το απαιτούμενο επίπεδο ανάλυσης και συγκέντρωσης των κεντρικών πληροφοριών, εκδόθηκε μία Υπουργική Απόφαση με την οποία έγινε η αντιστοίχιση των νέων αναλυτικών λογαριασμών εσόδων - εξόδων που με συντομογραφία ονομάζονται ΑΛΕ, έναντι των προϋφιστάμενων κωδικών αριθμών εσόδων - εξόδων που ονομάζονται ΚΑΕ. Σύμφωνα, λοιπόν, με τη νέα αυτή ταξινόμηση των εσόδων - εξόδων του κρατικού προϋπολογισμού, η ΑΛΕ είναι πλέον κοινή τόσο στον τακτικό προϋπολογισμό όσο και στον προϋπολογισμό δημοσίων επενδύσεων. Αυτό, βεβαίως, είναι πάρα πολύ σημαντικό, διότι μπορούμε να αντλούμε όλες τις σχετικές πληροφορίες και να προβαίνουμε και σε συγκρίσεις. Εξάλλου, τον Ιούλιο του 2020, εκδόθηκε μία νέα Υπουργική Απόφαση με την οποία καθορίστηκε η λογιστική πολιτική για την πρώτη εφαρμογή του Λογιστικού Πλαισίου της Γενικής Κυβέρνησης για την κατάρτιση και παρουσίαση των χρηματοοικονομικών καταστάσεων κατά τη μεταβατική περίοδο. Δηλαδή, είπαμε από 1.1.2019, πλέον, μέχρι 1.1.2025.

Στο σημείο αυτό, τονίζεται, ότι για πρώτη φορά στον ισολογισμό του έτους 2020 περιλήφθηκαν στις απαιτήσεις του ελληνικού δημοσίου έναντι τρίτων και οι απαιτήσεις που προέρχονται με βάση τα έσοδα των τελωνείων από την επιβολή δασμών και λοιπών κυρώσεων, έστω και αν οι περισσότερες εξ’ αυτές κρίθηκαν επισφαλείς.

Αυτή ήταν μια παρατήρηση που επί σειρά ετών γινόταν στη διαδήλωση, δηλαδή ότι δε μπορούν τα έσοδα των τελωνείων να μην περιέχονται στον Απολογισμό του Κράτους και στα έξοδα, γενικώς και στον Ισολογισμό του τις 31/12 του κάθε έτους.

Παρόλα αυτά, ένα μεγάλο ζήτημα που επισημαίνεται, επιπλέον, επί σειρά ετών είναι η απογραφή των παγίων της Κεντρικής Διοίκησης, δηλαδή, η αποτίμηση όλων των ακινήτων και λοιπών αξιών που έχει, η οποία πρέπει να συμπεριληφθεί στις χρηματοοικονομικές καταστάσεις, ώστε αφενός μεν να υπάρχει μεγαλύτερη διαφάνεια στην απεικόνιση των λογαριασμών της Κεντρικής Διοίκησης, αφετέρου δε να βελτιωθεί η καθαρή θέση των πολιτών, δηλαδή, να φαίνεται το έλλειμμα σαφώς μικρότερο.

Μετά από αυτές τις γενικές παρατηρήσεις κι επισημάνσεις θα ακολουθήσει επιγραμματικά η ανάλυση των επιμέρους ζητημάτων που αναφέρονται στη διαδήλωση. Δηλαδή, εδώ έχουμε ειδικές παρατηρήσεις, ξεκινάμε με τα έσοδα του Προϋπολογισμού. Ξεκινώντας από τον Απολογισμό, λοιπόν, θα αναφερθώ στα έσοδα και στα έξοδα που πραγματοποιήθηκαν κατά τη διάρκεια του έτους 2020, τα οποία απεικονίζονται σε εκατομμύρια ευρώ σε ταμειακή βάση κατανεμημένα, μάλιστα, σε δύο κατηγορίες.

Είναι τα έσοδα που προέρχονται από χρηματοοικονομικές συναλλαγές και τα έσοδα από μη χρηματοοικονομικές συναλλαγές.

Ξεκινώντας τώρα από τα έσοδα που προέρχονται από μη χρηματοοικονομικές συναλλαγές αναφέρω τα ακόλουθα: Τα καθαρά εισπραχθέντα έσοδα του Κρατικού Προϋπολογισμού από μη χρηματοοικονομικές συναλλαγές ανήλθαν σε 47,25 δισ. ευρώ και υπολείπονται του στόχου του προϋπολογισμού που προέβλεπε έσοδα ύψους 53,75 δισ. ευρώ, ενώ κατά το προηγούμενο έτος είχαν ανέλθει στα 55 περίπου δισ. ευρώ. Δηλαδή, έχουμε μια υστέρηση της εκτέλεσης του Προϋπολογισμού ως προς τα έσοδα σε ποσοστό 12%.

Από πού προήλθαν, τώρα, αυτά τα έσοδα; Τα έσοδα αυτά, έστω κι αυτά τα λίγα, τα οποία εισπράχθηκαν, κατά 80% προήλθαν από φόρους, κατά 14% προήλθαν από μεταβιβάσεις, 5% από λοιπά τρέχοντα έσοδα και το μόλις 1% από πωλήσεις αγαθών και υπηρεσιών. Η υστέρηση αυτή τώρα αντισταθμίστηκε εν μέρει από τις αυξημένες σε σχέση με τον Προϋπολογισμό εισπράξεις από μεταβιβάσεις. Δηλαδή, έχουμε μια υπέρβαση των μεταβιβάσεων κατά 2,66 δισ. ευρώ.

Οι κυριότερες επιμέρους κατηγορίες εσόδων, στις οποίες τα εισπραχθέντα ποσά υπερέβησαν τους στόχους του προϋπολογισμού είναι οι ακόλουθες: Καταρχήν, υπάρχει μία πολύ σημαντική επιστροφή ποσών από κεντρικές τράπεζες της ευρωζώνης, τα λεγόμενα σε συντομογραφία «ANFA». Ενώ είχαν προϋπολογιστεί ότι θα είναι μόλις 235 εκατ. ευρώ, εντούτοις εισπράχθηκαν 1,52 δισ. ευρώ. Το εν λόγω έσοδο περιλαμβάνεται στις τρέχουσες μεταβιβάσεις από οργανισμούς και κράτη-μέλη της Ευρωπαϊκής Ένωσης. Προήλθε δε από την επιστροφή των κερδών των ελληνικών ομολόγων που διακρατούν οι κεντρικές τράπεζες της ευρωζώνης, τα οποία προέκυψαν από τη συμφωνία για τα καθαρά χρηματοοικονομικά στοιχεία ενεργητικού.

Η δεύτερη κύρια κατηγορία η οποία αύξησε τα έσοδα κατά το έτος 2020, είναι τα έσοδα από επιχορηγήσεις επενδύσεων από την Ευρωπαϊκή Ένωση με υπέρβαση των προϋπολογισθέντων κατά 1,2 δισ. ευρώ. Αυτά οφείλονται κυρίως σε αυξημένες απολήψεις από το Ευρωπαϊκό Ταμείο Περιφερειακής Ανάπτυξης, το οποία ήταν κατά 1,69 δισ. ευρώ σε σχέση με όσα είχαν προϋπολογιστεί. Τα εν λόγω έσοδα τώρα περιλαμβάνονται στην κατηγορία των μεταβιβάσεων.

Τρίτη κατηγορία, είναι οι επιστροφές δαπανών ποσού 1,17 δισ. ευρώ που αφορούν επιστροφές από χρηματοδοτικά μέσα έργων επενδύσεων. Τώρα, το εισπρακτέο υπόλοιπο εσόδων του απολογισμού, δηλαδή, η διαφορά που προκύπτει εάν από τα έσοδα που βεβαιώθηκαν αφαιρεθούν όσα εισπράχθηκαν, ανήλθε σε 114,79 δισ. ευρώ. Δηλαδή, βλέπουμε ότι είναι ένα ποσοστό 69,43% του ακαθάριστου εγχώριου προϊόντος το οποίο είναι αρκετά σημαντικό και το οποίο μας δείχνει ότι υπάρχει μια αυξητική τάση όσων αφορά το υπόλοιπο των ανείσπρακτων εσόδων. Δηλαδή, ενώ, έχουν βεβαιωθεί δεν έχουν εισπραχθεί και εμείς τα θεωρούμε ως εισπραχθέντα.

Συνεχίζοντας τώρα με τα έξοδα από μη χρηματοοικονομικές συναλλαγές, μπορούμε να παρατηρήσουμε τα ακόλουθα. Τα πραγματοποιηθέντα έξοδα του προϋπολογισμού μη συμπεριλαμβανομένων των εξόδων από χρηματοοικονομικές συναλλαγές και από το δανεισμό βέβαια, τα υπόλοιπα έξοδα ανήλθαν σε 64,69 δισ. ευρώ και υπερέβησαν τον αρχικό στόχο που προέβλεπε έξοδα 50,81 και είναι το ποσοστό της υπέρβασης 27,3%. Τα έξοδα αφορούν κυρίως μεταβιβάσεις, όπου η υπέρβαση ανήλθε σε 19,74 δισ. ευρώ και τα οποία ανέρχονται σε ποσοστό 72,5% και αφορούν εγχώριες μεταβιβάσεις σε νοσηλευτικά ιδρύματα, υγειονομικές περιφέρειες, δήμους, περιφέρειες, λοιπά φυσικά νομικά πρόσωπα και άλλους φορείς, επιχορηγήσεις επενδύσεων και λοιπές κεφαλαιουχικές μεταβιβάσεις. Δηλαδή, εδώ, ουσιαστικά είναι οι μεταβιβάσεις που έγιναν για την ενίσχυση των νοικοκυριών και των λοιπών φορέων ενόψει της πανδημίας και βέβαια είναι και οι παροχές σε εργαζομένους που είναι 20,7%. Αυτές είναι οι μισθοί κυρίως των δημοσίων υπαλλήλων.

Για να καταστεί εφικτή η διενέργεια των επιπλέον δαπανών, ψηφίστηκαν κατά τη διάρκεια του οικονομικού έτους 2020, έξι συμπληρωματικοί προϋπολογισμοί. Δύο από αυτούς αφορούσαν τακτικούς συμπληρωματικούς προϋπολογισμούς, για τους οποίους εκδόθηκε θετική γνώμη του Ελληνικού Δημοσιονομικού Συμβουλίου ενόψει της γενικής ρήτρας διαφυγής, ενώ, για τους λοιπούς τέσσερις συμπληρωματικούς προϋπολογισμούς δημοσίων επενδύσεων δεν έχουμε τέτοια γνώμη.

Βέβαια, εδώ θα πρέπει να πούμε, ότι το αναφέρουμε διότι θα το δούμε και πιο κάτω. Αυτοί οι συμπληρωματικοί προϋπολογισμοί είναι ένα ιδιαίτερα έκτακτο γεγονός, διότι υπήρχε μία σειρά ετών τη τελευταία πενταετία πριν το 2020, όπου δεν είχαν καταρτιστεί τέτοιοι συμπληρωματικοί προϋπολογισμοί και είναι κυρίως για να καλυφθούν τα προβλήματα που δημιούργησε η πανδημία. Βέβαια, διαπιστώθηκε ότι από το δεύτερο συμπληρωματικό τακτικό προϋπολογισμό διατέθηκαν πιστώσεις για σκοπούς άλλους από την ενίσχυση των Ενόπλων Δυνάμεων και την αντιμετώπιση των μεταναστευτικών προσφυγικών ροών για τα οποία είχε γίνει ο προϋπολογισμός. Δηλαδή, αντλήθηκαν από εκεί χρήματα για να δοθούν για την αντιμετώπιση των καταστροφών από τον κυκλώνα ΙΑΝΟ, ο οποίος ήταν πάρα πολύ έντονος και για την απονομή συντάξεων σε θύματα από τρομοκρατικές ενέργειες.

Εδώ, θα ήθελα να πω, ότι σκοπός της έκδοσης των προϋπολογισμών αυτών ήταν για την αντιμετώπιση έκτακτων περιστάσεων που υπαγόρευσαν κυρίως οι αρνητικές συνέπειες της πανδημίας όπως σας είπα, αλλά, ήταν και ενίσχυση των Ενόπλων Δυνάμεων και αντιμετώπιση μεταναστευτικών προσφυγικών ροών και επιχορήγηση του ΕΦΚΑ για την καταβολή συντάξεων. Ενώ, λοιπόν, έγιναν γι αυτό το λόγο οι προϋπολογισμοί, οι συμπληρωματικοί, τελικά, από τον δεύτερο προϋπολογισμό τον τακτικό, ένα μέρος δεν πήγε για την κάλυψη αυτών των αναγκών.

Τέλος, πρέπει να αναφερθούμε στο τακτικό αποθεματικό του Κρατικού Προϋπολογισμού σε όλες τις περιπτώσεις για την κάλυψη μόνο άμεσων, σημαντικών, αναπόφευκτων και επειγουσών δαπανών, δηλαδή, χρησιμοποιήθηκαν χρήματα από τον τακτικό προϋπολογισμό προκειμένου να καλυφθούν πάγιες ανάγκες.

Περαιτέρω, το αποτέλεσμα του Κρατικού Προϋπολογισμού από δραστηριότητες, πλην χρηματοοικονομικών συναλλαγών, διαμορφώθηκε σε έλλειμα ποσού 22,76 δισ. ευρώ ενώ σύμφωνα με τον Προϋπολογισμό αναμενόταν μόλις 2,29 δισ. ευρώ και αυτό νομίζω ότι πρέπει να το κρατήσουμε.

Η υπέρβαση του ελλείματος που οφείλεται; Στην υστέρηση των εισπραχθέντων εσόδων, όπως προ είπα. Μεταβιβάσεις προς τον ΕΦΚΑ και τον ΕΟΠΥΥ, λοιπές μεταβιβάσεις σε νομικά πρόσωπα, φυσικά πρόσωπα, τη σύσταση του Ταμείου Εγγυοδοσίας Επιχειρήσεων, καθώς και μεταβιβάσεις σε φορείς χωρίς νομική προσωπικότητα και όλα αυτά έγιναν για την αντιμετώπιση της πανδημίας και τέλος, είναι η ενίσχυση με τη μορφή επιστρεπτέας προκαταβολής σε επιχειρήσεις, πάλι λόγω της πανδημίας.

Η εκτέλεση του προγράμματος δημοσίων επενδύσεων αφορά τόσο τον αρχικό προϋπολογισμό όσο και τους τέσσερις συμπληρωματικούς, που, όπως είπα, συντάχθηκαν και ψηφίστηκαν κατά τη διάρκεια του έτους. Εδώ, αξίζει να σημειωθεί, ότι οι απολήψεις από το Ευρωπαϊκό Ταμείο Περιφερειακής Ανάπτυξης, εμφανίζονται αυξημένες σε σχέση με τα αρχικώς προϋπολογισθέντα με αποτέλεσμα, τελικώς, ενώ είχαν, συμπεριλαμβανομένων και όσων πήραμε από το ΕΤΠΑ, το ποσό των συνολικών εισπράξεων στον Προϋπολογισμό Δημοσίων Επενδύσεων να ανέλθει σε 10,6 δισ. ευρώ ενώ διαπιστώνεται μία αύξηση κατά 3,9 δισ. ευρώ, δηλαδή, περίπου κατά 4 δισεκατομμύρια ευρώ, τα οποία όλα αυτά τα 10,6 δισ. ευρώ, δόθηκαν σε επενδύσεις μέσω των εξόδων του Προϋπολογισμού αυτού.

Όσον αφορά στα έσοδα από χρηματοοικονομικές συναλλαγές και στα έξοδα επίσης, από χρηματικές συναλλαγές, εδώ, βέβαια, το τοπίο είναι αρκετά διαφορετικό. Τα έσοδα όσο και τα έξοδα παρουσιάζουν σημαντικές αποκλίσεις.

Όσον αφορά στα έσοδα από χρηματοοικονομικές συναλλαγές διαπιστώθηκε μία υπέρβαση των προϋπολογισθέντων κατά 109,65%. Το 96,22% προήλθε από εισπράξεις από την πώληση τίτλων με σύμφωνο επαναγοράς, δηλαδή, τα λεγόμενα repos και τα οποία αποτελούν τον βραχυπρόθεσμο δανεισμό. Το ιδιαίτερα υψηλό ποσό του 1.311.000.000, οφείλεται στον επαναλαμβανόμενο χαρακτήρα του βραχυχρόνιου δανεισμού, που είναι η συνεχής αναχρηματοδότηση του. Αυτό ουσιαστικά, παρόλο που μας φαίνεται δυσθεώρητο το ποσό, δεν έχει αντίστοιχη ουσιαστική επίπτωση στον δανεισμό και αυτό γίνεται λόγω του ότι όλα αυτά υπολογίζονται σε ταμειακή βάση με αποτέλεσμα μέσα στο έτος, το κράτος, η κεντρική διοίκηση να δανείζεται χρήματα και συγχρόνως να τα επιστρέφει. Πλην, όμως δεν γίνεται συμψηφισμός των δανείων και της επιστροφής αλλά απλώς αυτά αναφέρονται αθροιστικά.

Το αποτέλεσμα, λοιπόν, όλων αυτών είναι ότι, αν θα δούμε τον καθαρό δανεισμό, ανήλθε μόλις σε 5,64 δισ. ευρώ. Τα κεφάλαια αυτά τώρα για τον δανεισμό αντλήθηκαν από το Κοινό Κεφάλαιο και την Ταμειακή Διαχείριση των φορέων της Γενικής Κυβέρνησης. Το Κοινό Κεφάλαιο και η Ταμειακή Διαχείριση τηρούνται σε λογαριασμούς της Τράπεζας της Ελλάδος και το ύψος τους ανήλθε σε 36,17 δισεκατομμύρια ευρώ. Εδώ, θα πρέπει να σημειώσω, ότι στο Μητρώο Φορέων Γενικής Κυβέρνησης, που τηρείται από την Ελληνική Στατιστική Ανεξάρτητη Αρχή, περιλαμβάνονταν το 2019, 1.723 φορείς. Από αυτούς μόνο 164 έχουν κατατεθειμένα κεφάλαια στο Κοινό Κεφάλαιο.

Επιπλέον, συνίσταται στην Κεντρική Διοίκηση, ότι θα πρέπει να προβεί σε όλες τις αναγκαίες ενέργειες, προκειμένου όλοι οι Φορείς της Γενικής Κυβέρνησης να μεταφέρουν στην ταμειακή διαχείριση, την πλεονάζουσα ρευστότητά τους, ώστε να μπορεί εύκολα το κράτος να προσφεύγει σε δανεισμό. Περαιτέρω σημειώνεται, ότι σε δεκατρείς εκδόσεις εντόκων γραμματίων του ελληνικού Δημοσίου, το επιτόκιο δανεισμού ήταν αρνητικό ή μηδενικό.

Τώρα θα ασχοληθούμε με τον μακροπρόθεσμο δανεισμό. Το ελληνικό Δημόσιο προέβη σε μακροπρόθεσμο δανεισμό με ταμειακή εισροή 19,53 δισ. ευρώ. Συγκεκριμένα, υπήρξαν εκδόσεις ή επανεκδόσεις χρέους, μέσω ομολόγων του ελληνικού Δημοσίου, οι οποίες ανήλθαν σε 16,99 δισ. ευρώ. Η συμμετοχή των ελληνικών κρατικών χρεογράφων στο έκτακτο πρόγραμμα αγοράς τίτλων της Ευρωπαϊκής Κεντρικής Τράπεζας, διευκόλυνε την πρόσβαση στις διεθνείς αγορές και ως εκ τούτου, μπόρεσαν μέσω των ομολόγων αυτών να αντληθούν αυτά τα περίπου 17 δισ. ευρώ, τα οποία σας ανέφερα. Επιπλέον συνάχθηκαν ομολογιακά δάνεια μέσω του προγράμματος «SURE», το οποίο συνδέεται με την πανδημία, αλλά και με την Ευρωπαϊκή Τράπεζα Επενδύσεων και το Ταμείο Συνοχής.

Όσον αφορά τα έξοδα από χρηματοοικονομικές συναλλαγές, επίσης παρουσιάζονται ιδιαίτερα αυξημένα. Δηλαδή, έχουμε μία σχέση με τα προϋπολογισθέντα, 106,74% και αν θέλουμε να το δούμε και σε απόλυτο αριθμό, είναι 1 τρισ. 299 δισεκατομμύρια. Το ποσό των δαπανών για την εξυπηρέτηση της δημόσιας πίστης οφείλεται στις ιδιομορφίες του προαναφερθέντος βραχυπρόθεσμου δανεισμού. Η τοπική εξυπηρέτηση του δημόσιου χρέους σε ταμειακή βάση, ανήλθε σε 4,77 δισ. ευρώ, χωρίς όμως να παρουσιάζει ιδιαίτερη μεταβολή με την προηγούμενη χρονιά. Το αποτέλεσμα από χρηματοοικονομικές συναλλαγές διαμορφώθηκε σε πλεόνασμα, το οποίο ανέρχεται σε 17,46 δισ. ευρώ, ενώ σύμφωνα με τον Προϋπολογισμό, το πλεόνασμα αυτό ήταν πολύ χαμηλότερο, δηλαδή ήταν 2,3 δισ. ευρώ.

Αφού είδαμε, λοιπόν, και τα αποτελέσματα από τις χρηματοοικονομικές συναλλαγές, θα περάσουμε στην ανάλυση των χρηματοοικονομικών καταστάσεων. Οι χρηματοοικονομικές καταστάσεις είναι οι ακόλουθες: Είναι η κατάσταση χρηματοοικονομικής θέσης ή Ισολογισμός στις 31.12.2020, είναι η κατάσταση χρηματοοικονομικής επίδοσης του κράτους, η κατάσταση ταμειακών ροών και η κατάσταση καθαρής θέσης των πολιτών. Αυτές όλες οι καταστάσεις συνοδεύονται από ένα σχετικά ιδιαίτερα αναλυτικό προσάρτημα, το οποίο επισυνάπτεται στην έκθεσή μας και με το οποίο στην παρούσα φάση δεν θα ασχοληθούμε, απλώς όσον αφορά τις χρηματοοικονομικές καταστάσεις, θα γίνουν κάποιες παρατηρήσεις και κυρίως όσον αφορά τον Ισολογισμό της 31.12.2020.

Τώρα γιατί είναι τόσο σημαντικός αυτός ο Ισολογισμός; Εδώ θα πρέπει να πω, ότι οι χρηματοοικονομικές αυτές καταστάσεις έχουν γίνει με βάση τη δεδουλευμένη βάση. Ο Ισολογισμός παρέχει πληροφορίες για τη σύνθεση του ενεργητικού και του παθητικού του κράτους και καθώς και για το ύψος και τη δομή του καθαρού ενεργητικού. Αποτελεί κύριο εργαλείο της λογοδοσίας και συντελεί στη διαφάνεια, στη διαχείριση των οικονομικών και στην εμπέδωση του κράτους δικαίου, δηλαδή, με βάση αυτό, όχι μόνο οι πολίτες, αλλά και όλοι οι χρήστες, μπορούν να εκτιμήσουν την ικανότητα του Δημοσίου να ανταποκριθεί στις υποχρεώσεις του, αλλά και να προβλέψουν, τόσο τις μελλοντικές δανειακές του ανάγκες, όσο και την αξιοπιστία του.

Η σημαντικότερη επισήμανση που αφορά τον Ισολογισμό, έγκειται στο γεγονός, ότι ελλείψει των απαραίτητων λογιστικών αρχείων και μητρώων, η Κεντρική Διοίκηση δεν είναι τεχνικά σε θέση να αναγνωρίσει και να αποτιμήσει το μεγαλύτερο μέρος των περιουσιακών στοιχείων που έχει στον έλεγχό της, όπως είναι οι υποδομές, ο εξοπλισμός ή τα ακίνητα που εμφανίζονται στον Ισολογισμό με μηδενική αξία. Μάλιστα, αυτό επισημάνθηκε και στην περσινή έκθεση και μάλιστα από ότι είδα, είχε γίνει και ιδιαίτερη συζήτηση επ` αυτού.

Κατά τα λοιπά, σε σχέση με το 2019 τα περιουσιακά στοιχεία της Κεντρικής Διοίκησης μειώθηκαν κατά 965 εκατομμύρια ευρώ. Το σύνολο των κυκλοφορούντων περιουσιακών στοιχείων ανήλθε σε 29 δις, αφού μειώθηκε κατά 3 δισεκατομμύρια ευρώ, όπως προκύπτει από την κατάσταση ταμειακών ροών με την οποία παρέχονται πληροφορίες για τον τρόπο που αντλήθηκαν τα χρηματικά διαθέσιμα με τα οποία χρηματοδοτήθηκαν οι δραστηριότητες της Κεντρικής Διοίκησης, καθώς και τον τρόπο με τον οποίο αυτά χρησιμοποιήθηκαν.

Πού οφείλεται τώρα η μείωση αυτή;

Στη σημαντική μείωση των ταμειακών διαθεσίμων και ισοδυνάμων κατά 5,39 δισεκατομμύρια ευρώ, η οποία προέρχεται κυρίως από τη μείωση της είσπραξης των φόρων και την αύξηση των πληρωμών από μεταβιβάσεις. Στην αύξηση των απαιτήσεων κατά 2,28 δις που οφείλεται κυρίως στη λειτουργία του Ταμείου Εγγυοδοσίας Επιχειρήσεων Covid – 19, τα οποία όλα τα χρήματα αυτά έχουν συμπεριληφθεί στις απαιτήσεις σχετικά με την εγγυοδοσία και αυτό το Ταμείο είχε σαν σκοπό την παροχή εγγυήσεων στο τραπεζικό σύστημα με σκοπό τη μόχλευση για την παροχή δανείων σε μικρομεσαίες επιχειρήσεις.

Αυτές οι εγγυήσεις, λοιπόν, που δόθηκαν στο Ταμείο περιελήφθησαν στις απαιτήσεις. Η αρνητική αυτή μεταβολή στη μείωση των ταμειακών διαθεσίμων αμβλύνθηκε με την εισροή κεφαλαίων που προήλθαν από τη νέα έκδοση ομολόγων, καθώς επίσης και από την αύξηση των εσόδων από μεταβιβάσεις.

Τέλος, πρέπει να αναφερθεί ότι παρόλο που η Κεντρική Διοίκηση σε συμμόρφωση προς σχετικές επισημάνσεις ενσωμάτωσε τις απαιτήσεις από τα βεβαιωθέντα και μη εισπραχθέντα έσοδα από τα τελωνεία, παρόλα αυτά οι απαιτήσεις ήταν ιδιαίτερα επισφαλείς.

Οι απαιτήσεις κατά την 31.12.2020 ανέρχονταν στα 114,8 δισ. ευρώ έναντι 105 δισ. ευρώ που ήταν στις 31.12.2019. Μετά τον υπολογισμό όμως του εισπράξιμου ποσού η απομείωση των απαιτήσεων με βάση το μέσο όρο εισπραξιμότητας της τελευταίας πενταετίας 2016 - 2020 ανήλθε σε 110,8 δισεκατομμύρια ευρώ, δηλαδή, ένα αρκετά σημαντικό ποσό το οποίο επιβαρύνει την καθαρή θέση πολιτών.

Περαιτέρω σημειώνεται, ότι το σύνολο των μη κυκλοφορούντων περιουσιακών στοιχείων ανήλθε σε 32,58 δισεκατομμύρια ευρώ αυξημένο κατά 2 δισεκατομμύρια ευρώ. Τούτο οφείλεται στην αύξηση του ποσού της κατηγορίας «λοιπά χρηματοοικονομικά στοιχεία» λόγω της συμπερίληψης αυτού του ποσού της επιστρεπτέας προκαταβολής που χορηγήθηκε σε επιχειρήσεις λόγω της πανδημίας.

Τώρα όσον αφορά τις συνολικές υποχρεώσεις του Ισολογισμού αυτές αυξήθηκαν σημαντικά σε σχέση με το έτος 2019 και ανήλθαν, πλέον, σε 402,21 δισ. ευρώ, ενώ το 2019 ήταν 380 δισεκατομμύρια ευρώ. Η αύξηση αφορά τόσο τις βραχυπρόθεσμες υποχρεώσεις όσο και τις μακροπρόθεσμες υποχρεώσεις οι οποίες αυξήθηκαν κατά το ποσό των 15,5 περίπου, δισεκατομμυρίων ευρώ.

Ειδικότερα, όσον αφορά το δημόσιο χρέος στις 31.12.2020 ανήλθε σε 474,11 δισεκατομμύρια ευρώ, δηλαδή, παρουσιάζεται μία αύξηση 4,99% σε σχέση με το δημόσιο χρέος την ίδια ημερομηνία του 2019.

Τώρα, γιατί αυτό θα λέγαμε δεν είναι τόσο ανησυχητικό;

Ποια είναι τα κύρια χαρακτηριστικά του δημόσιου χρέους;

Ο δείκτης δημόσιου χρέους προς ακαθάριστο εγχώριο προϊόν έχει ανέλθει στα 226,29%. Μάλιστα υπάρχει μια διαφάνεια - δεν ξέρω αν τη βλέπετε- στην οποία υπάρχει ο δείκτης αυτός του δημοσίου χρέους την τελευταία πενταετία.

Η μέση σταθμική διάρκεια του δημοσίου χρέους διαμορφώνεται σε 19,43 έτη και το μεσοσταθμικό κόστος εξυπηρέτησης σε ταμειακή βάση είναι 1,72%. Το μερίδιο των μέσο-μακροπρόθεσμων υποχρεώσεων αποτελεί το 86% του δημοσίου χρέους. Ο δείκτης του χρέος με κυμαινόμενο επιτόκιο σε σχέση με το συνολικό χρέος, λαμβάνοντας υπόψη το σύνολο των υφιστάμενων διαχειριστικών πράξεων επ’ αυτού ανέρχεται σε 3,26%.

Εδώ, πρέπει να αναφερθεί ότι το 2020 συνεχίστηκε η εκδοτική δραστηριότητα του ΟΔΔΗΧ με στόχο τη σταδιακή αντικατάσταση μέρους των υφιστάμενων δανείων μέσω της πρόωρης αποπληρωμής τους με ομόλογα και την περαιτέρω ομαλοποίηση του δημοσίου χρέους. Χαρακτηριστικά, αναφέρεται ότι την 31.12.2020 διαπραγματεύονταν στη δευτερογενή αγορά ομόλογα του ελληνικού δημοσίου ύψους 62,55 δισ. ευρώ, ενώ το αντίστοιχο ποσό την προηγούμενη χρονιά ήταν μόλις 49,96 δις, δηλαδή, περίπου 50 δισ. ευρώ.

Διαπιστώνουμε μια αύξηση 12 δισεκατομμύρια ευρώ.

Όσον αφορά τα χρηματοοικονομικά παράγωγα, η εύλογη αξία τους ανέρχεται σε 8,97 δισεκατομμύρια ευρώ και εμφανίζεται αυξημένη. Η μεταβολή αυτή οφείλεται στις συνεχιζόμενες αρνητικές αποδόσεις του κυμαινόμενου επιτοκίου δανεισμού. Κατά τα λοιπά, σύμφωνα με την κατάσταση χρηματοοικονομικής επίδοσης του κράτους, με την οποία παρέχονται πληροφορίες για τις πηγές εσόδων του δημοσίου, αλλά και τον τρόπο που διαχειρίστηκε το δημόσιο τα έξοδα του, η περίοδος αναφοράς ήταν ελλειμματική ως προς το ποσό των 22,5 δισεκατομμυρίων ευρώ.

Η καθαρή θέση συμφωνιών ανταλλαγής επιτοκίων ανέρχεται σε 1,69 δισεκατομμύρια ευρώ, όπως απεικονίζεται στην κατάσταση αυτή. Όσον αφορά τις εγγυήσεις του ελληνικού δημοσίου το ανεξόφλητο ποσό των δανείων ανήλθε την 31/12 του 2020 στο ποσό των 14,23 δισεκατομμυρίων ευρώ, δηλαδή, αυξημένο κατά 23,72% σε σχέση με το 2019. Η αύξηση αυτή, ενδεχομένως, ενέχει πιθανούς δημοσιονομικούς κινδύνους λόγω της αβεβαιότητας των υποχρεώσεων.

Οι εγγυήσεις που χορηγήθηκαν κατά το έτος 2020 αφορούν κυρίως σε τιτλοποιήσεις πιστωτικών ιδρυμάτων του προγράμματος «Ηρακλής» ποσού 2,41 δισεκατομμυρίων ευρώ. Μετά και από αυτά ερχόμαστε στην κατάσταση μεταβολών καθαρής θέσης πολιτών. Η καθαρή θέση, σύμφωνα με την οποία, η καθαρή θέση των πολιτών στις 31/12 του 2020 παρουσιάζει ένα έλλειμμα 340,57 δισεκατομμύρια ευρώ, το οποίο, είναι αυξημένο κατά 22,5 δισεκατομμύρια ευρώ σε σχέση με εκείνο της 31.12.2020.

Η αρνητική αυτή μεταβολή οφείλεται κυρίως στην αύξηση των εγχώριων μεταβιβάσεων κατά 10,4 δισ. ευρώ, όπως προείπα και στην αύξηση των λοιπών εξόδων και ζημιών κατά 7 δισ. Ευρώ, κυρίως λόγω της αυξημένης απομείωσης απαιτήσεων.

Εδώ, τελειώνω όσον αφορά την έκθεση και θα αναφέρω ότι το Ελεγκτικό Συνέδριο με την έκθεσή του εκφράζει τη γνώμη του επί του Απολογισμού έτους 2020 καθώς και του Ισολογισμού και των λοιπών χρηματοοικονομικών καταστάσεων του ίδιου έτους και αποφάνθηκε υπέρ της ορθότητας και αξιοπιστίας αυτών. Αφού, λοιπόν, δέχθηκε την αξιοπιστία του προβαίνει και σε δύο συστάσεις – παραινέσεις.

Η μία είναι η επίσπευση της λογιστικής μεταρρύθμισης και η δεύτερη αφορά τη δυνατόν ταχύτερη κατάρτιση των αναγκαίων αρχείων και μητρώων για την αναγνώριση στον Ισολογισμό όλων των μη κυκλοφορούντων περιουσιακών στοιχείων της Κεντρικής Διοίκησης, καθόσον τούτο έχει την πεποίθηση ότι θα βελτιώσει αισθητά την καθαρή θέση των πολιτών.

Με την τελευταία σύσταση - παραίνεση προς την εκτελεστική εξουσία που επαναλαμβάνεται επί σειρά ετών, κλείνω την εισήγησή μου και σας ευχαριστώ για την προσοχή σας και την υπομονή σας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ευχαριστούμε πολύ την κυρία Ντούνη για την εξαιρετική παρουσίαση της Έκθεσης.

Το λόγο έχει ο κ. Αμανατίδης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Βλάχος Γεώργιος, Καββαδάς Αθανάσιος, Καραγκούνης Κωνσταντίνος, Καράογλου Θεόδωρος, Κοντογεώργος Κωνσταντίνος, Λεονταρίδης Θεόφιλος, Μπουκώρος Χρήστος, Παπαδημητρίου Χαράλαμπος (Μπάμπης), Σπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Κόκκαλης Βασίλειος, Παπανάτσιου Αικατερίνη, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Μπακαδήμα Φωτεινή.

**ΓΕΩΡΓΙΟΣ ΑΜΑΝΑΤΙΔΗΣ**: Ευχαριστώ, κύριε Πρόεδρε.

Δεν είχα σκοπό να πάρω το λόγο, αλλά αυτό προέκυψε από τον πραγματικά πάρα πολύ καλό τρόπο παρουσίασης των αποτελεσμάτων της χρήσης και του θέματος, ο οποίος ήταν και αναλυτικός και αποδεικτικός. Σας ευχαριστούμε πολύ.

Θέλω να πω ότι από τα συμπεράσματα του κειμένου προκύπτει ότι υπάρχει η ορθότητα τόσο στην αξιοπιστία όσο και στην ανάλυση των δεδομένων, όπως τα είπατε πριν από λίγο. Άρα, υποθέτω υπάρχει ορθότητα και αυτό διατυπώθηκε και ως προς το εύλογο των αλλαγών της σύνθεσης του χαρτοφυλακίου της διαχείρισης, εάν μου επιτραπεί η έκφραση, και αυτό επομένως γίνεται κάτω από κάποιες ανάγκες που κλήθηκε να καλύψει ο προϋπολογισμός.

Απ’ ότι επίσης, αντιλαμβάνομαι αναγνωρίζεται η ανάγκη λήψης έκτακτων μέτρων, τα οποία ελήφθησαν το έτος 2020, που επηρέασαν, ασφαλώς, την αναλογία εξόδων και εσόδων.

Φαίνεται, επίσης, και από αυτά που είπατε και εσείς, εκ του αποτελέσματος ότι η διαχείριση επέφερε αποτελέσματα, κάτι που φάνηκε και στα επόμενα έτη. Ήταν, όμως μια διαχείριση ανάγκης και έκτακτων κρίσεων και έπρεπε, επομένως, να αντιμετωπιστούν με έκτακτες ενέργειες, όπως έγινε.

Κλείνοντας, θα ήθελα να συσχετίσω αυτά τα οποία είπατε με την άποψη των πολιτών. Στην ουσία, εάν θέλαμε να δώσουμε την εικόνα μετά τα νούμερα του απολογισμού του 2020, επιβεβαιώνεται ότι υπάρχει μία αυξημένη εμπιστοσύνη, ειδικά για την περίοδο εκείνη, στις ενέργειες τις οποίες έκανε η κυβέρνηση και, επίσης, αυξημένη αποδοχή της αποτελεσματικότητας των μέτρων, τα οποία ελήφθησαν και τα οποία ήταν μία αιτία τροποποιήσεων και μεταβολών επί του αρνητικού σε ορισμένους τομείς των δαπανών και πολλές φορές και των εσόδων του κράτους.

Πραγματικά αποτυπώσατε την ορθότητα των στοιχείων, αλλά και επιτρέψτε μου να πω, εμένα μου προκύπτει και πολιτικά ότι αποτυπώθηκε, σ’ αυτά που ειπώθηκαν και στην Έκθεση σας η πραγματική άποψη των πολιτών και πώς αυτή μεταφράζεται μέσα από τα νούμερα.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ευχαριστούμε πολύ τον κ. Αμανατίδη.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ**: Σας ευχαριστώ, κύριε Πρόεδρε.

Ευχαριστούμε κι εμείς από τη μεριά μας την ηγεσία του Ελεγκτικού Συνεδρίου και την κυρία Ντούνη προσωπικά για την ενημέρωση. Ήταν μια πολύ καλή ενημέρωση και προϋπήρχε μια πολύ σημαντική εργασία από όλους τους παράγοντες του Ελεγκτικού Συνεδρίου για να φτάσουμε στα αποτελέσματα που είδαμε στην Έκθεση που έχουμε στα χέρια μας.

Δύο ζητήματα, στα οποία αναφέρθηκε και η κυρία Ντούνη και είδαμε και στην Έκθεση. Σύμφωνα με την κατάσταση χρηματοοικονομικής επίδοσης, η περίοδος αναφοράς του 2020 ήταν ελλειμματική ως προς το ποσό των 22,6 δισ. ευρώ - άρα, η καθαρή θέση των πολιτών παρέμεινε αρνητική - από 318,13 δισ. ευρώ το 2019 σε 340,57 δισ. ευρώ το 2020. Εδώ μας είπατε, επίσης, ότι υπάρχει αναγνώριση αδυναμίας στον ισολογισμό των παγίων, όπως και τα προηγούμενα χρόνια, κατά κύριο λόγο της ακίνητης περιουσίας του δημοσίου, μια εκκρεμότητα που, σύμφωνα με το Π.Δ.54/2018, θα έπρεπε να έχει τακτοποιηθεί ως 31.12.2022. Εάν γνωρίζετε να μας πείτε πού βρίσκεται όλο αυτό το έργο, πώς προχωράει, εάν υπάρχει κάποια εξέλιξη συγκεκριμένη. Θέτω και κάποιο ερώτημα.

Επίσης, αναφορικά με το δημόσιο χρέος σαν ποσοτικό μέγεθος αυξήθηκε σημαντικά, 17,8 δισ. ευρώ, το 2019 ήταν 356,32 δισ. ευρώ, το 2020 ήταν 374,11 δισ. ευρώ και αντίστοιχα, υπάρχει δυσμενής μεταβολή ως προς τη σχέση του χρέους προς το ΑΕΠ λόγω και της μεγάλης συρρίκνωσης της ελληνικής οικονομίας, την ύφεση που υπήρχε το 2020. Αυτά τα κάνω σαν αναφορές για τη χρονιά που είχαμε. Το 2019, το χρέος σαν ποσοστό του ΑΕΠ ανήλθε στο 194,44%, το είπατε και εσείς, απλώς, το επαναλαμβάνω και κατά την περίοδο αναφοράς το χρέος αντιστοιχεί στο 226,29% του ΑΕΠ.

Θα ήθελα να θέσω κάποια ερωτήματα. Υπάρχουν στην Έκθεση κάποιες αναφορές για διαγραφές ανά κατηγορία εσόδου. Σε αυτές περιλαμβάνονται κάποια ποσά, τα οποία κάποια θεωρώ μικρά και κάποια μου κινούν την περιέργεια και θα ήθελα να έχω κάποιες περισσότερες πληροφορίες. Στη σελίδα 21, υπάρχει μια διαγραφή εσόδων 69 δις από τη ΔΟΥ Πειραιά. Τι διαγραφή ήταν αυτή και τι αφορούσε το λάθος, όπως αναφέρεται; Τόσο μεγάλο λάθος; Το ποσό είναι μεγάλο.

Από εκεί και μετά, θα ήθελα τη γνώμη σας, επειδή είπατε ότι οι 4 συμπληρωματικοί προϋπολογισμοί για το Πρόγραμμα Δημοσίων Επενδύσεων (ΠΔΕ), δεν είχαν τη γνωμοδότηση του Ελεγκτικού Συνεδρίου. Ποια είναι, εκ των υστέρων, έστω η γνώμη του Ελεγκτικού Συνεδρίου; Τι βλέπει σε αυτούς και ποιο είναι το πρόβλημα που προκύπτει από αυτή την προσπέραση;

Επίσης, κάποια άλλη διευκρίνιση όσον αφορά το ειδικό αποθεματικό, το οποίο προορίζεται για αντιμετώπιση αναγκών που δεν ήταν δυνατόν να προβλεφθούν και πέρασε σε άλλες δαπάνες, στη χρηματοδότηση παρόχου ταχυδρομικής υπηρεσίας και διανομή συγγραμμάτων για τα πανεπιστήμια. Αν έχουμε πιο πολλές πληροφορίες και αν, βεβαία, σε αυτό είναι σύμφωνο και το Ελεγκτικό Συνέδριο για τις συγκεκριμένες επιλογές.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θα είμαι πολύ πιο σύντομος, κύριε Πρόεδρε.

Νομίζω ότι η πολιτική κριτική πρέπει να γίνει στην επόμενη συνεδρίαση που θα έχει σχέση με το περιεχόμενο.

Εδώ υπάρχει μια εξαιρετική δουλειά που έχει κάνει το Ελεγκτικό Συνέδριο. Πρέπει να ευχαριστήσουμε την κυρία Αντιπρόεδρο και για την παρουσία της που ήταν πάρα πολύ καλή και για την επίπονη δουλειά που έγινε από το όργανο για αυτή την τόσο - θα έλεγα - όχι τόσο δημοφιλή διαδικασία, γιατί είναι αδιαμφισβήτητη σημασίας για τη λειτουργία της δημοκρατίας, ο δικαστικός έλεγχος της δημόσιας διαχείρισης που ανατίθεται από το Σύνταγμα στο Ελεγκτικό Συνέδριο ως Ανώτατο Δημοσιονομικό Δικαστήριο, ο οποίος, όμως, δεν περιορίζεται στον έλεγχο του απολογισμού και του συλλογισμού του κράτους.

Επίσης, θα ήθελα να σας πω ότι επαναλαμβανόμενες είναι από χρόνο σε χρόνο, όπως είπατε και εσείς, κάποιες από τις αδυναμίες της εκτέλεσης του προϋπολογισμού, όπως είναι ότι η Κεντρική Διοίκηση δεν μπορεί να αποτιμήσει το σύνολο των περιουσιακών στοιχείων του Δημοσίου, που είναι ένα τεράστιο θέμα για εμάς, όταν πρόκειται να ασκηθεί οποιαδήποτε αναπτυξιακή ή οποιαδήποτε άλλη πολιτική ή χρηστή διαχείριση, ότι γίνονται κατανομές από το τακτικό αποθεματικό για την κάλυψη δαπανών που δεν εμπίπτουν στους σκοπούς του αποθεματικού. Γι’ αυτό κάθε χρόνο, υπάρχει μια συγκεκριμένη παρατήρηση που επαναλαμβάνεται. Όπως και αυτό που είπατε και που είναι πολύ σημαντικό, την επίσπευση της λογιστικής μεταρρύθμισης που αναρωτιέμαι, πώς από 1.1.2023 πήγε 1.1.2025 και εσείς ζητάτε την επίσπευση; Αντί να τη φέρετε, δηλαδή, πιο μπροστά, να την πάμε και δύο χρόνια πιο πίσω. Αυτό σημαίνει μια αδυναμία της κυβέρνησης να ασκήσει αυτή την πολιτική. Δεν μπορώ να το χαρακτηρίσω διαφορετικά.

Θα ήθελα, βέβαια, να θέσω στην κρίση σας μια ερώτηση, για την οποία ζητήσαμε την απάντηση από την Κυβέρνηση, με αίτηση κατάθεσης εγγράφων του συνόλου της Κοινοβουλευτικής Ομάδας του ΠΑΣΟΚ, σχετικά με το γεγονός ότι η πολιτική ηγεσία του Υπουργείου Οικονομικών απέκρυψε το ποσό εκατοντάδων εκατομμυρίων ευρώ, που καταβλήθηκε τον Μάιο του 2022, στον Προϋπολογισμό της Ευρωπαϊκής Ένωσης, από το ελληνικό κράτος, ύστερα από σχετικές έρευνες της OLAF για απώλειες από δασμούς λόγω υπερκοστολόγησης μεγάλων ποσοτήτων εισαγόμενων κλωστοϋφαντουργικών προϊόντων και παπουτσιών από την Κίνα. Θα θέλαμε να ρωτήσουμε, δεδομένου ότι καταβολή έγινε το 2022, αλλά αφορά παρελθόντα έτη καταλογισμού:

Πρώτον, αν τα μείζονα δημοσιονομικά θέματα που τίθενται σε αυτή τελούν εν γνώσει των αρμοδίων οργάνων του Ελεγκτικού Συνεδρίου.

Και δεύτερον, αν η εξόφληση μιας τέτοιας πληρωμής θα έπρεπε να λάβει την αντίστοιχη έγκριση του αρμόδιου Επιτρόπου για τις πληρωμές ή τους συμψηφισμούς, που διενεργούνται από το Υπουργείο Οικονομικών.

Εγώ θα σας παραδώσω αυτή την αναφορά για κατάθεση εγγράφων, για να έχετε μια πιο συγκεκριμένη άποψη. Δεν θέλουν να μας απαντήσετε τώρα. Προφανώς αυτό χρειάζεται κάποια έρευνα και μια διαδικασία από την υπηρεσία σας.

Τέλος, θέλω να δώσετε και τα χαιρετίσματα στον Πρόεδρο του Ελεγκτικού Συνεδρίου -είναι συμπατριώτης μου και φίλος μου- και πρέπει να τα μεταφέρετε, διότι έτσι είθισται να γίνεται από τους βουλευτές προς τα όργανα της διοίκησης και της δικαιοσύνης.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε τον κύριο Σκανδαλίδη. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Θέλουμε, επίσης, να σας ευχαριστήσουμε για την παρουσία σας και για την αναλυτική σας ενημέρωση.

Για μας, κατ’ αρχήν, είναι απαράδεκτος ο τρόπος που διεξάγονται οι συζητήσεις για τον Απολογισμό και τον Ισολογισμό του κράτους, αφού είναι τουλάχιστον το ίδιο σημαντικά με τον Προϋπολογισμό.

Ο Απολογισμός του 2020 είναι ο πρώτος ολόκληρης χρήσης που κλείνει η Νέα Δημοκρατία. Εκτός αυτού, πρόκειται για τη χρήση όπου ξέσπασε η πανδημία και κατά την οποίαν η Ελλάδα κατέγραψε μια από τις μεγαλύτερες υφέσεις και αυξήσεις χρέους, στην Ευρωπαϊκή Ένωση, καθώς και τις μεγαλύτερες δαπάνες και ελλείμματα ως προς το ΑΕΠ της. Και πρέπει να ερευνηθεί πώς ακριβώς χρησιμοποιήθηκαν.

Σύμφωνα με τα απολογιστικά στοιχεία, τα οποία είπατε και εσείς, το ΑΕΠ της Ελλάδας σε τρέχουσες τιμές υποχώρησε από 183,25 δις, το 2019, στα 165,32 δις, το 2020, χάνοντας 18 ολόκληρα δισ. ευρώ. Οφείλουμε, πάντως, να σημειώσουμε ότι η χρήση του λογιστικού πλαισίου της Γενικής Κυβέρνησης, με βάση τα διεθνή λογιστικά πρότυπα, που εισήχθησαν, το 2018, με το Π.Δ.54/2018, δεν είναι πλήρης. Και αυτό, διότι δεν έχουν λειτουργήσει τα αναγκαία λογιστικά συστήματα, δεν έχουν διενεργηθεί οι αναγκαίες απογραφές και καταγραφές των περιουσιακών μας στοιχείων, ενώ η καταληκτική ημερομηνία, κατά τη σύνταξη του παρόντος, ήταν η 1.1.2023. Δόθηκε παράταση, εξ όσων γνωρίζουμε, έως την 1.1.2025, με Τροπολογία στο ν.4964/2002. Κάτι ανάλογο, νομίζω, είπατε και εσείς. Αν θέλετε, μου λέτε ακριβώς.

Η διαδικασία, όσον αφορά στο λογιστικό, καθώς και την αποτίμηση των συμμετοχών και των παγίων του δημοσίου, όμως, πρέπει να ολοκληρωθεί άμεσα. Το λέμε από την αρχή.

Όσον αφορά στο Υπερταμείο των ξένων, δεν ανήκει σε εμάς. Έπρεπε να είχε ήδη γίνει, αφού είναι εκτός δημοσίου και ελέγχεται από διεθνείς ελεγκτικές. Δεν μπορεί να έχουμε μεταφέρει εκεί τα πάγια μας, όλα μας τα περιουσιακά στοιχεία, χωρίς καμία εκτίμηση.

Η πρώτη μας παρατήρηση, ξανά όπως κάθε χρόνο, είναι η αρνητική καθαρή θέση των πολιτών στα πλην 340 δις το 2020, από πλην 318 δις το 2019 και πλην 217 δις το 2018. Είναι τεράστιες οι αποκλίσεις. Αυτό και μόνο είναι αρκετό για να μην προσυπογράψουμε τον Απολογισμό, εκτός το ότι υπάρχουν θέματα με κάποιες εγγραφές στις απαιτήσεις και τις συμμετοχές.

Η καθαρή χρήση επιβαρύνθηκε με 22,4 δισ. ευρώ, δηλαδή όσο περίπου το έλλειμμα των 22,59 δις –υπάρχει μια πολύ μικρή διαφορά. Το χρέος αυξήθηκε κατά 17,8 δις -στα 374,1 δις από 356 δις το 2019. Δηλαδή, λιγότερο, επειδή, προφανώς, χρησιμοποιήθηκαν διαθέσιμα, χωρίς την παραμικρή δημιουργία πλούτου στο Ενεργητικό.

Το έλλειμμα των 22,59 δις έπεται αυτό των 5,4 δις από τη χρήση του 2019 της Νέας Δημοκρατίας, όπου δεν υπήρχε πανδημία και είχε ήδη ξεκινήσει η επιβράδυνση της οικονομίας μας.

Από την επισκόπηση, πάντως, των οικονομικών Καταστάσεων των ετών 2011 έως 2018, που έχετε, φαίνεται η εξέλιξη όλων των μεγεθών. Οι περισσότερες μνημονιακές χρήσεις ήταν ελλειμματικές και σε μεγαλύτερο βαθμό αυτές των κυβερνήσεων που συμμετείχε η Νέα Δημοκρατία -δυστυχώς.

Οι ερωτήσεις μας προς εσάς είναι οι εξής:

Πρώτον, έχει διενεργήσει απογραφή το Ελεγκτικό Συνέδριο σχετικά με το πού ακριβώς πήγαν τα ποσά της πανδημίας το 2020 τα 12,8 δις, σε ποιους και με τι διαδικασίες για απευθείας αναθέσεις για παράδειγμα ή με οποιαδήποτε άλλη;

Δεύτερον, γιατί διαγράφηκαν όλες οι ληξιπρόθεσμες απαιτήσεις 110 δις όταν ένα μικρότερο μέρος είναι ανεπίδεκτο;

Κατά την άποψή μας ίσως περί 28 δις είναι ανεπίδεκτα.

Είναι θέμα διεθνών προτύπων ή ελληνικής νομοθεσίας;

Τρίτον, πόσες τελικά είναι ανεπίδεκτες εισπράξεις ληξιπρόθεσμες απαιτήσεις;

Βλέπουμε πολύ διαφορετικά στοιχεία.

Και πόσες οι λοιπές που έχουν μεν διαγραφεί, αλλά μπορεί και να εισπραχθούν, αν το καταλάβαμε καλά;

Τέταρτον, ποιο είναι το χρονοδιάγραμμα διεκδίκησης από το κράτος όσον αφορά τις διαγραφείσες απαιτήσεις που δεν είναι ανεπίδεκτες και από ποιον θα διεκδικηθούν;

Από την ΑΑΔΕ;

Από το Νομικό Συμβούλιο;

Θα πουληθούν;

Πέμπτον, μήπως οι αυξημένες εξουσίες του νέου πτωχευτικού επιταχύνουν κάποιες διεκδικήσεις από μεγαλοοφειλέτες κατά την άποψή σας;

Έκτον, ακολουθήθηκαν για τη διαγραφή οι ίδιες διαδικασίες με τον κώδικα της ΑΑΔΕ που ψηφίστηκε πρόσφατα, όπως να έχουν ολοκληρωθεί οι έλεγχοι στην αλλοδαπή, να έχουν ασκηθεί ποινικές διώξεις κλπ;

Έχουν διενεργηθεί στις περιπτώσεις των διαφόρων μεγαλοοφειλετών;

Η επόμενη, στην περίπτωση που θα εισπραχθούν κάποιες απαιτήσεις θα εγγραφούν ως έκτακτα έσοδα;

Μετά έχετε κάποια άποψη για τη βιωσιμότητα του χρέους που δεν αναφέρεται καν στην έκθεση σας;

Δεν ακούσαμε τίποτα, ούτε διαβάσαμε τίποτα σχετικά με το αν θεωρείτε και εσείς με τη σειρά σας βιώσιμο ή μη το χρέος.

Μετά, είναι σωστό το δημόσιο να παρέχει εγγυήσεις σε εταιρείες που έχει τη μειοψηφία όπως για παράδειγμα στη ΔΕΗ;

Και τέλος, οι καταθέσεις των οργανισμών του δημοσίου στην Τράπεζα της Ελλάδος όπως ακούσαμε προηγουμένως είναι 36 δισεκατομμύρια;

Ελπίζω να προλάβω να ακούσω τις απαντήσεις γιατί είμαι στην Ολομέλεια και παρακολουθώ και κάποια στιγμή πρέπει να κατέβω, αλλιώς να τις διαβάσω από τα πρακτικά.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε πολύ τον κύριο Βιλιάρδο.

Δεν ξέρω αν υπάρχει άλλος συνάδελφος, στην αίθουσα τουλάχιστον δεν υπάρχει, δεν ξέρω αν υπάρχει από το webex αν θέλει κάποιος συνάδελφος να λάβει το λόγο για να κάνει κάποια ερώτηση. Φαντάζομαι δεν το έχει ζητήσει κανένας.

Κυρία Ντούνη έχετε το λόγο. Ότι νομίζετε ότι μπορείτε να απαντήσετε στα ερωτήματα που τέθηκαν από τους συναδέλφους. Έχετε το λόγο.

**ΣΩΤΗΡΙΑ ΝΤΟΥΝΗ (Αντιπρόεδρος Ελεγκτικού Συνεδρίου):** Σας ευχαριστώ πολύ.

Θα προσπαθήσω να απαντήσω σε κάποια ερωτήματα. Είναι αλήθεια, ότι δεν πρόλαβα να τα σημειώσω όλα όσα τέθηκαν. Ίσως κάποια μάλιστα δεν αφορούν την Κεντρική Διοίκηση, διότι δεν πρέπει να διαφεύγει της προσοχής μας ότι εδώ έχουμε μόνο Κεντρική Διοίκηση, δεν έχουμε Γενική Κυβέρνηση δεν έχουμε τίποτε άλλο. Δεν έχουμε, δηλαδή, φορείς της Γενικής Κυβέρνησης.

Θα ξεκινήσω με τον κύριο Αμανατίδη, ο οποίος μάλλον τοποθετήσεις έκανε και βεβαίως και οι συνάδελφοι μου, ο κύριος Παπαδάκης και η κυρία Μιχαηλίδου, θα προσπαθήσουν να δώσουν απαντήσεις σε όλα αυτά και αν χρειαστεί κάτι όπως την ερώτηση που ήδη κατέθεσε ο κ. Σκανδαλίδης θα την προωθήσουμε στο Ελεγκτικό Συνέδριο αρμοδίως ώστε να δοθεί οποιαδήποτε απάντηση.

Λοιπόν, όσον αφορά την τοποθέτηση του κυρίου Αμανατίδη ήθελα να πω ότι όταν εμείς μιλάμε για ορθότητα και αξιοπιστία των λογαριασμών δεν κάνουμε αξιολογικές κρίσεις. Απλώς διαπιστώνουμε τη νομιμότητα της διαχείρισης και ότι η εκτελεστική εξουσία ενήργησε σύμφωνα με τα νομοθετημένα. Δηλαδή, ότι όπως ήταν οι λογαριασμοί, οι οποίοι επεβλήθησαν στο Ελεγκτικό Συνέδριο, από το Γενικό Λογιστήριο του Κράτους, δεν είχαν προφανή σφάλματα ή οτιδήποτε άλλο και απεικόνιζαν με ακρίβεια το τι έγινε. Διότι, σε πρώτη φάση αυτό ενδιαφέρει το Ελεγκτικό Συνέδριο, δεν μπορεί να προβεί σε αξιολογικές κρίσεις ως προς την ορθότητα της πολιτικής.

**ΓΕΩΡΓΙΟΣ ΑΜΑΝΑΤΙΔΗΣ:** Αυτό εννοούσα και εγώ. Δεν περίμενα να αξιολογήσετε τα αποτελέσματα, αλλά αυτό ακριβώς που είπατε.

**ΣΩΤΗΡΙΑ ΝΤΟΥΝΗ (Αντιπρόεδρος Ελεγκτικού Συνεδρίου):** Ωραία. Νομίζω ότι έδωσα κάποια απάντηση σε όσα είπατε.

Συνεχίζω τώρα με την κυρία Παπανάτσιου, η οποία είπε για την κατάσταση χρηματοοικονομικής επίδοσης και για την καθαρή θέση των πολιτών.

Μπορείτε να επαναλάβετε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Διαπίστωση έκανα με βάση την έκθεσή σας, δεν έχω κάποιο ερώτημα πάνω σε αυτό.

**ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου):**  Μάλιστα.

Τώρα, όσον αφορά για το Π.Δ.54/2018. Πράγματι, επιχειρείται μία πολύ μεγάλη μεταβολή στη λογιστική απεικόνιση. Δηλαδή, εισάγεται το σύστημα της δεδουλευμένης βάσης, το οποίο ισχύει διεθνώς και το οποίο παρέχει πάρα πολλές πληροφορίες. Δυστυχώς γι’ αυτό, ενώ έγινε στην αρχή κάποια μεγάλη προσπάθεια για να εφαρμοστεί, από ένα σημείο και έπειτα ειδικά μετά την πανδημία, το Ελεγκτικό Συνέδριο και μάλιστα για το 2020 όπως είδαμε, αλλά βλέπουμε ήδη και το 2021 για το οποίο εκπονείται η διαδήλωση τώρα - και νομίζω ότι μέχρι τέλος Νοεμβρίου ο Πρόεδρός μας θα σας καταθέσει τη διαδήλωση για το έτος 2021 - επίσης δεν υπάρχει κάποια εξέλιξη, κάποια πρόοδος. Και γι’ αυτό επέλεξα να τονίσω και να ξανατονίσω το συγκεκριμένο στοιχείο, διότι και το Ελεγκτικό Συνέδριο θεωρεί ότι αυτό θα συμβάλει τα μέγιστα στη διαφάνεια.

Όσον αφορά τη διαγραφή ποσού που αναφέρατε, τα 80 εκατομμύρια από τη ΔΟΥ Πειραιά. Πράγματι μας απασχόλησε πάρα πολύ και στην Ολομέλεια το συγκεκριμένο γεγονός. Η Υπηρεσία προσπάθησε πάρα πολλές φορές να πάρει διευκρινίσεις από το Γενικό Λογιστήριο του Κράτους και τις αρμόδιες υπηρεσίες της ΑΑΔΕ, εκεί μας είπαν ότι πρόκειται ακριβώς περί λάθους, περί σφάλματος της αρμόδιας υπηρεσίας και του συγκεκριμένου υπαλλήλου, το οποίο προσπάθησαν να διορθώσουν. Αυτό που ξέρουμε, δεν έχουμε καμία άλλη ενημέρωση.

Για τους τέσσερις συμπληρωματικούς προϋπολογισμούς των δημοσίων επενδύσεων, για τους οποίους δεν υπήρξε γνωμοδότηση του Δημοσιονομικού Συμβουλίου. Πράγματι, εδώ δεν εφαρμόστηκε ο νόμος. Πλην όμως τελικά, θεωρούμε ότι η επίπτωση δεν ήταν ιδιαίτερα σημαντική, δεδομένου ότι αυτοί οι προϋπολογισμοί ουσιαστικά έγιναν για να μπορέσουν και να εμφανιστούν τα αυξημένα έσοδα που είχαμε από την ΕΕ και η νόμιμη διάθεσή τους συνέχεια ως έξοδα. Άλλωστε, αυτοί οι προϋπολογισμοί είναι μηδενικοί έσοδα-έξοδα. Δεν υπάρχει καμία διαφοροποίηση.

Για το αποθεματικό. Πράγματι και εδώ θα έλεγα ότι έχετε απόλυτο δίκιο. Δεν ακολουθείται η διαδικασία που θα έπρεπε να ακολουθείται, είναι μία επισήμανση, η οποία γίνεται επί σειρά ετών. Ευελπιστούμε ότι δεδομένης της προόδου που γίνεται ώστε να υπάρχει μια συμφωνία και να ακολουθεί η Εκτελεστική Εξουσία τις υποδείξεις του Ελεγκτικού Συνεδρίου, ελπίζουμε ότι στην καινούργια διαδήλωση δεν θα υπάρχει αντίστοιχη παρατήρηση. Άλλωστε, το ποσό δεν είναι ιδιαίτερα μεγάλο. Βλέπουμε τα χρήματα που πήγαν και γι’ αυτό δεν θεωρούμε ότι υπάρχει μεγάλο πρόβλημα στην αξιοπιστία των λογαριασμών. Νομίζω αυτά ήταν τα θέματα που θέσατε.

Όσον αφορά το θέμα που έθεσε ο κ. Σκανδαλίδης, επίσης για το Τακτικό Αποθεματικό, για το οποίο ήδη δόθηκε απάντηση, καθώς και για την αποτίμηση των παγίων στοιχείων. Όσον αφορά, όπως είπα, για την ερώτησή του, αυτή θα απαντηθεί με την νόμιμη οδό.

Όσον αφορά τα θέματα που θέσατε εσείς, κ. Βιλιάρδο, για τη διαγραφή, νομίζω ότι το θέμα έχει ήδη απαντηθεί. Για το ίδιο δεν θέσατε και εσείς, για τα 80 εκατομμύρια;

**ΒΑΣΙΛΕΙΟΣ ΒΙΛΙΑΡΔΟΣ:** Όχι, όχι. Για τη μεγάλη διαγραφή που έχει γίνει, τα 100 δισεκατομμύρια και έχουν μείνει περίπου 7, για τις απομειώσεις. Δεν καταλαβαίνουμε γιατί.

**ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου):**  Έχετε δίκιο, για τις απομειώσεις. Θα σας πω εγώ κάποια πράγματα και κυρίως ο κ. Παπαδάκης.

Πράγματι, έχει αρχίσει να εφαρμόζεται το θέμα της απομείωσης, ώστε να έχουμε μεγαλύτερη αξιοπιστία στους λογαριασμούς. Γι’ αυτόν τον λόγο γίνονται από μειώσεις. Διότι είναι χρήματα, τα οποία προέρχονται από πάρα πολλά έτη και τα οποία ουσιαστικά δεν είναι δυνατόν να εισπραχθούν.

Υπάρχει μία διαδικασία, τα ανεπίδεκτα είσπραξης, για τα οποία δίδεται και μια γνώμη του Ελεγκτικού Συνεδρίου. Είναι μία πολύ μεγάλη διαδικασία, η οποία περιγράφεται ακριβώς στο νόμο και λέει, πότε αυτά διαγράφονται. Αλλά η διαδικασία είναι ιδιαίτερα χρονοβόρα, συν το γεγονός ότι θα πρέπει επί μεγάλη σειρά ετών, αυτά, να μην έχουν εισπραχθεί και θα σας παρέπεμπαν στις σχετικές διατάξεις. Γι’ αυτό, λοιπόν, κρίθηκε ενόψει της ακρίβειας, της ορθότητας και της αλήθειας των λογαριασμών. Θεωρείται λογιστικά και θα μας τα εξηγήσει, ο κ. Παπαδάκη, ότι πιο σωστό είναι να υπάρχει αυτή η απομείωση, παρά όλα αυτά τα χρήματα να εμφανίζονται και τελικά, να δίδουν μια εσφαλμένη απεικόνιση των λογαριασμών. Νομίζω ότι αυτό είναι η κύρια αιτία.

Τον λόγο έχει ο κ. Παπαδάκης για να μας μιλήσει σχετικά με αυτό. Ευχαριστώ.

**ΙΩΑΝΝΗΣ ΠΑΠΑΔΑΚΗΣ (Εκπρόσωπος του Ελεγκτικού Συνεδρίου):** Καλημέρα σας. Ο κ. Αμανατίδης όντως έκανε μια τοποθέτηση, οπότε δεν έχουμε να απαντήσουμε κάτι. Η κυρία Πρόεδρος τοποθετήθηκε νωρίτερα.

Όσον αφορά την κυρία Παπανάτσιου, θα ήθελα να πω ότι, όντως, ήταν αρκετά ελλειμματική χρονιά το 2020, η οποία βέβαια, ουσιαστικά, οφείλεται σε δύο κυρίως λόγους. Το ανέφερε και η κυρία Πρόεδρος, αλλά και σαν ποσά είναι ότι αυξήθηκαν οι εγχώριες μεταβιβάσεις κατά 10 δισεκατομμύρια ευρώ περίπου, 10,4 συγκεκριμένα, λόγω των μεταβιβάσεων του κράτους και λόγω της πανδημίας του covid19 κυρίως. Επίσης, αυξήθηκαν και οι απομειώσεις απαιτήσεων κατά 7 δισεκατομμύρια ευρώ. Δηλαδή, η μεταβολή μας σε σχέση με την προηγούμενη χρονιά, με το 2019, ήταν περίπου γύρω στα 17 δισεκατομμύρια ευρώ παραπάνω οι ζημίες, οι οποίες ήταν ουσιαστικά από αυτά τα δύο κονδύλια. Επιπλέον, αυξήθηκαν και οι διαγραφές κατά 7 δισεκατομμύρια ευρώ περίπου, γιατί ενσωματώθηκαν απαιτήσεις από τα τελωνεία, για πρώτη φορά μέσα στο 2020, οι οποίες όμως αφορούσαν επισφάλειες. Δηλαδή, ήταν ποσά τα οποία, ουσιαστικά, ήταν χαμηλής εισπραξιμότητας. Οπότε απομειώθηκαν ισόποσα, συν κάποιες επιπλέον απομειώσεις της χρονιάς. Οπότε το έλλειμμα διαμορφώθηκε, λόγω αυτών των δύο κονδυλίων.

Επίσης, όσον αφορά την εφαρμογή του Π.Δ. 54, ήταν να ισχύσει από 1.1.2023 και όχι του 2022. Αυτό πήρε παράταση για το 2025, σχετικά με την αποτίμηση των πάγιων περιουσιακών στοιχείων και την εμφάνιση των απαιτήσεων και των υποχρεώσεων στις εύλογες αξίες.

Το θέμα, τώρα, με την αποτίμηση των παγίων, το οποίο είναι πάρα πολύ σημαντικό γιατί, εφόσον ολοκληρωθεί και λειτουργήσει θα βελτιώσει πάρα πολύ την καθαρή θέση πολιτών, ακόμα βρίσκεται σε ένα στάδιο υπό κατασκευή εν πάση περιπτώσει. Δεν έχουμε σαφή εικόνα για να είμαστε ειλικρινείς. Προσπαθήσαμε να δούμε τα Υπουργεία σε ποια φάση βρίσκονται, αλλά δεν έχουμε ακόμη σαφή εικόνα.

Όσον αφορά τις διαγραφές των εσόδων, αυτά τα 80 δισεκατομμύρια ευρώ ήταν, όντως, ένα τρελό νούμερο. Είδαμε, όντως, ένα λάθος από την ΔΟΥ Πειραιά, κάποιου υπαλλήλου, ο οποίος πέρασε κατά λάθος αυτό το νούμερο. Ζητήσαμε και μας προσκομίστηκαν τόσο τα σχετικά παραστατικά όσο και οι αντίστροφες γραφές.

Αυτά. Δεν ξέρω, αν καλυφθήκατε ή αν έχετε κάτι επιπλέον.

Ο κ. Σκανδαλίδης, αναφέρθηκε κι αυτός στην αποτίμηση των στοιχείων ορθώς. Είναι κάτι το οποίο εκκρεμεί, αλλά, ελπίζουμε να έχει ολοκληρωθεί μέχρι τέλος του 2024.

Όσον αφορά το ερώτημά του το οποίο αφορούσε το 2022, θα ελεγχθεί την επόμενη χρονιά. Αλλά εν πάση περιπτώσει, η κυρία Πρόεδρος, θα το διευθετήσει φαντάζομαι, θα ασχοληθεί με αυτό.

Όσον αφορά τις ερωτήσεις, του κ. Βιλιάρδου, οι οποίες είναι αρκετές, αρχικά, ήθελα να πω, σχετικά με τη χρήση των κονδυλίων και την πανδημία, ότι οποιαδήποτε δαπάνη έχει γίνει έχει ελεγχθεί από τις αντίστοιχες υπηρεσίες επιτρόπων, τις δικές μας.

Όσον αφορά τις εισροές, εμείς έχουμε τις σχετικές αποφάσεις. Δηλαδή, ελέγχθηκαν από εμάς. Τουλάχιστον, δεν έχει προκύψει κάποιο θέμα όσον αφορά τη διαχείριση των κονδυλίων αυτών.

Όσον αφορά τη διαγραφή των απαιτήσεων, αυτό είναι αποκλειστικά και μόνο μία λογιστική μεταχείριση, προκειμένου να απεικονίζονται, όσο γίνεται πιο ακριβοδίκαια, στις οικονομικές καταστάσεις.

Δηλαδή, το Ελληνικό Δημόσιο δεν έχει χάσει κάποιο δικαίωμα όσον αφορά την είσπραξη αυτών των απαιτήσεων. Δηλαδή, οι διαδικασίες θα υπάρχουν κι εφόσον κάποιες από αυτές εισπραχθούν, όντως, θα περάσουν στον Ισολογισμό σαν «έκτακτα έσοδα». Με αυτό απαντάμε και την έκτη ερώτησή σας «εάν θα είναι έκτακτα έσοδα οι επιπλέον αυτές εισπράξεις».

Όσον αφορά στις διαγραφές, ήταν αν ακολουθήθηκαν ποιες διαδικασίες δεν θυμάμαι. Νομίζω ότι πάλι αναφερθήκατε στις διαγραφές των απαιτήσεων, οι οποίες, ουσιαστικά, είναι κομμάτι λογιστικό. Τι γίνεται; Προκειμένου να μπορέσουν, να είναι όσο γίνεται πιο σωστές και πιο ακριβοδίκαια τα υπόλοιπα στις οικονομικές καταστάσεις, έχουν υπολογίσει ένα μέσο όρο εισπραξιμότητας της τελευταίας πενταετίας, γιατί δε μπορούσαν, να πάνε έγγραφη-εγγραφή, οφειλέτη-οφειλέτη κι ό,τι είναι πέραν αυτού του συντελεστή, εν πάση περιπτώσει, απομειώνεται, αλλά λογιστικά και μόνο λογιστικά, δεν χάνει το Ελληνικό Δημόσιο κάποιο δικαίωμα.

Όσον αφορά στις εγγυήσεις, εφόσον συμμετέχει το Κράτος στο μετοχικό κεφάλαιο κάποιων επιχειρήσεων και του ζητείται να δώσει εγγυήσεις, εμείς ο έλεγχος που κάνουμε, βασικά, είναι καθαρά χρηματοοικονομικός, δεν είναι έλεγχος επίδοσης, προκειμένου να προβούμε σε κάποιες αξιολογικές κρίσεις σχετικά με το εάν πάρθηκαν κάποιες αποφάσεις σωστά ή λάθος. Είναι άλλου τύπου έλεγχος αυτός.

Αυτά ήθελα να πω. Εάν έχετε κάτι που δε σας κάλυψα μπορείτε να με ρωτήσετε.

**ΒΑΣΙΛΕΙΟΣ ΒΙΛΙΑΡΔΟΣ:** Εάν μου επιτρέπετε, το είπατε πριν, αλλά δεν άκουσα: Τα αποθεματικά από τον Οργανισμό του Δημοσίου στην Τράπεζα της Ελλάδος πόσα είναι;

**ΙΩΑΝΝΗΣ ΠΑΠΑΔΑΚΗΣ (εκπρόσωπος του Ελεγκτικού Συνεδρίου):** Αυτό δεν το χειριστεί εγώ. Εννοείτε τα αποθεματικά;

**ΒΑΣΙΛΕΙΟΣ ΒΙΛΙΑΡΔΟΣ:** Τα ταμειακά διαθέσιμα από τον Οργανισμό του Δημοσίου που έχουν μεταφερθεί στην Τράπεζα της Ελλάδος. Δηλαδή, αυτά με τα οποία δανειζόμαστε.

**ΙΩΑΝΝΗΣ ΠΑΠΑΔΑΚΗΣ (εκπρόσωπος του Ελεγκτικού Συνεδρίου):** Είναι 36,17.

**ΣΩΤΗΡΙΑ ΝΤΟΥΝΗ (Αντιπρόεδρος του Ελεγκτικού Συνεδρίου):** Είναι 36,17 ταμειακή διαχείριση, εάν αυτό ρωτάτε, των Φορέων της Γενικής Κυβέρνησης, εννοείται.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε πολύ, κ. Παπαδάκη.

Στο σημείο αυτό να ευχαριστήσω για μια ακόμη φορά την κυρία Σωτηρία Ντούνη, Αντιπρόεδρο του Ελεγκτικού Συνεδρίου, καθώς και τον κύριο Ιωάννη Παπαδάκη, καθώς και την κ. Μαρία Μιχαηλίδου, εκπροσώπους του Ελεγκτικού Συνεδρίου για την ενδελεχή και εξαιρετική παρουσίαση της έκθεσης οικονομικού έτους 2020 που υποβάλλει στη Βουλή το Ελεγκτικό Συνέδριο κατά άρθρο 68 παράγραφος 1 περίπτωση Ε` του Συντάγματος, καθώς και για τις διευκρινίσεις τις πολύ κατατοπιστικές που δώσατε στις ερωτήσεις που σας τέθηκαν.

Να κηρύξω στο σημείο αυτό τη λήξη της συνεδρίασης και να υπενθυμίσω στα μέλη της Επιτροπής ότι η Επιτροπή θα συνεδριάσει εκ νέου στις 12:00` με θέματα ημερήσιας διάταξης τη συζήτηση επί των σχεδίων νόμων του Υπουργείου Οικονομικών για την Κύρωση του Απολογισμού του Κράτους, οικονομικού έτους 2020 και για την Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 01/01/2020 έως 31/12/2020.

Σας ευχαριστώ πολύ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Καββαδάς Αθανάσιος, Καραγκούνης Κωνσταντίνος, Καράογλου Θεόδωρος, Κοντογεώργος Κωνσταντίνος, Λεονταρίδης Θεόφιλος, Μπουκώρος Χρήστος, Παπαδημητρίου Χαράλαμπος (Μπάμπης), Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Κόκκαλης Βασίλειος, Παπανάτσιου Αικατερίνη, Σκανδαλίδης Κωνσταντίνος, Βιλιάρδος Βασίλειος και Μπακαδήμα Φωτεινή.

Τέλος και περί ώρα 11.25’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΛΑΖΑΡΟΣ ΤΣΑΒΔΑΡΙΔΗΣ ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ**